## Uredba o unutarnjem ustrojstvu Državnog zavoda za statistiku

### NN 70/2001 (3.8.2001.), Uredba o unutarnjem ustrojstvu Državnog zavoda za statistiku

# VLADA REPUBLIKE HRVATSKE

if !supportEmptyParas endif

1209

Na temelju članka 60. stavaka 1. i 2.
Zakona o sustavu državne uprave (»Narodne novine«, br. 75/93, 48/99, 15/2000,
127/2000 i 59/2001) i članka 34. stavka 1. Uredbe o načelima za unutarnje
ustrojstvo tijela državne uprave (»Narodne novine«, broj 43/2001), Vlada
Republike Hrvatske je na sjednici održanoj 26. srpnja 2001. godine, donijela

## UREDBU

### o unutarnjem ustrojstvu Državnog zavoda za statistiku

I. OSNOVNE ODREDBE

Članak 1.

Ovom se Uredbom određuje unutarnje
ustrojstvo Državnog zavoda za statistiku (u tekstu koji slijedi: Zavod), nazivi
unutarnjih ustrojstvenih jedinica, te njihov djelokrug, način upravljanja,
okvirni broj državnih službenika i namještenika za obavljanje poslova iz
djelokruga Zavoda, suradnja i način planiranja poslova, kao i druga pitanja od
značaja za rad Zavoda.

Uz poslove utvrđene ovom Uredbom unutarnje
ustrojstvene jedinice Zavoda obavljaju i druge poslove koje im povjeri
ravnatelj.

Članak 2.

Unutarnje ustrojstvo i upravljanje
unutarnjim ustrojstvenim jedinicama Zavoda, kao i potreban broj državnih službenika
i namještenika, udređuje se na način da Zavod može poslove iz svog djelokruga i
nadležnosti obavljati stručno, djelotvorno i racionalno.

II. UNUTARNJE USTROJSTVO ZAVODA

Članak 3.

Za obavljanje poslova iz djelokruga Zavoda
ustrojavaju se sljedeće unutarnje ustrojstvene jedinice:

*Posebna ustrojstvena jedinica*

1. Kabinet ravnatelja

*Unutarnje ustrojstvene jedinice:*

2. Sektor poslovnih statistika,

3. Odjel strukturnih, ekonomskih i
proizvodnih statistika poljoprivrede,

4. Sektor statistika rada i životnog
standarda,

5. Sektor društvenih statistika,

6. Sektor nacionalnih računa,

7. Sektor razvoja, analize i statističkih
infrastruktura,

8. Sektor informacija, dokumentacije i
publicistike,

9. Sektor informatičkih tehnologija,

10. Sektor pravnih, financijskih i općih
poslova.

11. Ustrojstvena jedinica-privremeni
poslovi i poslovi pove­ćanog opsega iz djelokruga Zavoda.

III. DJELOKRUG UNUTARNJIH USTROJSTVENIH
JEDINICA ZAVODA

1. KABINET RAVNATELJA

Članak 4.

 Kabinet ravnatelja obavlja protokolarne, stručne i administrativne
poslove za ravnatelja i njegovog zamjenika, poslove u vezi s realizacijom
programa aktivnosti ravnatelja i njegovog zamjenika, poslove u vezi s odnosom s
javnošću i sredstvima javnog priopćavanja, poslove u vezi s kontakatima i
komunikacijom s Vladom Republike Hrvatske i Hrvatskim saborom, drugim tijelima
državne uprave i drugim pravnim i fizičkim osobama, poslove utvrđivanja i
provođenja politike planiranja i izvršenja, poslove unutarnje kontrole, poslove
pribavljanja dokumentacije i materijala od ustrojstvenih jedinica Zavoda, te
njihovog pravodobnog zaprimanja, rješavanja i dostavljanja, pohranu pošte označene
određenim stupnjem tajnosti, izrađivanje i čuvanje zapisnika sa stručnih
kolegija i drugih sastanaka, praćenje izvršenja obveza utvrđenih na Kolegiju
ravnatelja i Statističkom savjetu Republike Hrvatske, poslove korespondencije,
kao i druge stručne i administrativne poslove.

Kabinet ravnatelja obavlja i stručne,
savjetodavne i administrativne poslove u vezi s međunarodnom suradnjom, a
posebice suradnjom s Eurostatom i Europskom unijom; potiče i sudjeluje u
sklapanju međunarodnih ugovora o suradnji iz područja djelokruga Zavoda s
međunarodnim statističkim uredima i drugim organizacijama i institucijama na
način i uz uvjete utvrđene zakonom i aktima Vlade Republike Hrvatske o
međunarodnoj statističkoj suradnji, obavlja koordinaciju i nadzor nad provedbom
ugovora o međunarodnoj statističkoj suradnji; koordinira odnose međuna­rod­ne
suradnje s ustrojstvenim jedinicama Zavoda; skrbi o predstavnicima međunarodne
suradnje u Republici Hrvatskoj, koordinira njihove aktivnosti, obavlja i druge
stručne i administrativne poslove u vezi s izvršavanjem ugovora o međunarodnoj
suradnji.

2. SEKTOR POSLOVNIH STATISTIKA

Članak 5.

Sektor poslovnih statistika obavlja
sljedeće stručne poslove: izradu i razvoj metodologija, pripremu i provedbu
statističkih istraživanja, obradu, objavu i prezentiranje dobivenih podataka,
razvoj i primjenu nomenklatura, klasifikacija i statističkih standarda prema
propisima EUROSTATA kojima se osigurava usporedivost podataka i pokazatelja na
nacionalnoj i međunarodnoj razini, pripremu i objavu stručno-metodoloških
publikacija, sudjeluje u nacionalnoj i međunarodnoj stručnoj suradnji i
koordinira rad u svrhu daljnjeg razvoja statistike u području proizvodnih i
uslužnih statistika. Statistička istraživanja provode se u tjednoj, mjesečnoj,
tromjesečnoj, godišnjoj ili višegodišnjoj periodici. Rezultati kratkoročnih i
strukturalnih istraživanja i periodični popisi osiguravaju podatke i
statističke pokazatelje o stanju, strukturi i dinamici kretanja proizvodnje,
zaposlenih, prometa, za industriju i energiju, građevinarstvo, stanovanje i
zaštitu okoliša, distributivnu trgovinu, ugostiteljstvo i turizam, transport i
komunikacije, poslovanje s nekretninama, za djelatnost iznajmljivanja i
poslovnih usluga te za ostale uslužne djelatnosti, kao i pokazatelje o dinamici
i strukturi robne razmjene s inozemstvom.

U Sektoru poslovnih statistika ustrojavaju
se:

2. 1. Odjel statistike industrije i
energije,

2. 2. Odjel statistike građevinarstva,
stanovanja i zaštite okoliša,

2. 3. Odjel statistike trgovine,

2. 4. Odjel statistike transporta i
komunikacija.

2.1.
Odjel statistike industrije i energije

Članak 6.

Odjel
statistike industrije i energije obavlja sljedeće stručne poslove: pripremu,
izradu, objavu i razvoj metodologija i klasifikacija poslovno strukturnih te
kratkoročnih industrijskih statistika, a sve prema propisima Europske unije,
odnosno metodologijama EUROSTATA, vodeći računa o nacionalnim potrebama. Iz
strukturnih industrijskih statistika Odjel prikuplja i obrađuje elemente računa
proizvodnje prema metodologiji EUROSTATA. Za kratkoročne industrijske
statistike potpuno se primjenjuju metodološka rješenja EUROSTATA za pokazatelje
o proizvodnji, zalihama, zaposlenicima i proizvodnosti rada. Odjel uvodi statis­tičke
standarde o izradi narudžbi i drugih pokazatelja za krat­koročnu prognozu
proizvodnje prerađivačke industrije, promet industrijskih jedinica prema vrsti
djelatnosti, proizvođačke cijene te kratkoročne pokazatelje o vrlo malim
industrijskim subjektima. Godišnji i tromjesečni pokazatelji o proizvedenim količinama,
prodaji, internoj potrošnji reprodukcijskih materijala, kapacitetima na razini
proizvoda prema statističkim standardima za PRODCOM-istraživanje EUROSTATA i s
nacionalnim dodatkom koji ne remeti primjenu PRODCOM-a, posebni pokazatelj za željezo
i čelik. Poslovno strukturni i kratkoročni pokazatelji za energiju, obnovljivi
izvori energije, cijene energenata, nacionalna energetska bilanca, statistika
reprodukcijskih energetskih materijala. Odjel izrađuje i druge pokazatelje
industrije prema nacionalnim zahtjevima i razvoju statistike Europske unije i
druge među­narodne statističke prakse.

2.2.
Odjel statistike građevinarstva,
stanovanja i zaštite okoliša

Članak 7.

Odjel statistike građevinarstva,
stanovanja i zaštite okoliša obavlja sljedeće stručne poslove: pripremu, izradu
i razvoj metodologija i klasifikacija, provedbu i obradu statističkih istraživanja,
publiciranje i diseminaciju statističkih podataka i pokazatelja u vezi s
provođenjem istraživanja za područje gospodarske djelatnosti građevinarstva,
stanovanja i zaštite okoliša.

Rezultati istraživanja osiguravaju izradu
kratkoročnih pokazatelja građevinarstva za velike, srednje i male poslovne
subjekte kao što su indeks građevinske proizvodnje, narudžba, pokazatelja o
izgradnji zgrada i ostalih građevina, vrijednost građevinskih radova i
utrošenoga građevnog i pogonskog materijala i energije; izradu pokazatelja o
izdanim građevnim i uporabnim dozvolama za zgrade, stanove i ostale građevine;
izradu poslovno-strukturalnih pokazatelja građevinarstva kao što su elementi
računa proizvodnje, prve raspodjele, investicija i radne snage; pripremu i
provedbu popisa stanova; izradu pokazatelja o stambenoj izgradnji i
opremljenosti stanova, o srušenim zgradama sa stanovima i prenamjeni stambenog
prostora u nestambeni, te izradu bilanci stambenog fonda; podaci o cijenama
prodanih novih stanova, kao i drugi relevantni pokazatelji navedene statistike,
te razvija i primjenjuje međunarodno harmonizirane statističke standarde za
statistiku građevinarstva i stanovanja.

U području zaštite okoliša osiguravaju se
podaci o komunalnoj infrastrukturi, gospodarenju vodama i kakvoći morske vode,
onečišćenju zraka, zaštićenim područjima, biljkama i životinjama, emisiji u
okoliš, postupanju s otpadom, nesrećama i prekršajima u okolišu, pokazatelji o
zagađivanju i investicijama u zaštiti okoliša, baza statističkih podataka o
okolišu; u praćenju podataka surađuje se s odgovarajućim nacionalnim
institucijama iz ovog područja i primjenjuje se odgovarajuće međunarodne norme
i preporuke.

2.3.
Odjel statistike trgovine

Članak 8.

Odjel statistike trgovine obavlja sljedeće
stručne poslove: pripremu, izradu i razvoj metodologija i klasifikacija,
provedbu i obradu statističkih istraživanja, publiciranje i diseminaciju statis­tičkih
podataka i pokazatelja o distributivnoj trgovini, ugostiteljstvu i turizmu.
Prikupljaju se podaci o kratkoročnim i strukturnim pokazateljima: prihodima i
prometu po djelatnostima, zalihama, zaposlenima, broju prodavaonica po tipovima
i prodajnom prostoru, troškovima radne snage, nabavkama roba i usluga, ostalim
troškovima poslovanja, investicijama, porezima, broju i kapacitetima
ugostiteljskih objekata, broju turista i noćenja, smješ­tajnim objektima i
njihovim kapacitetima, o prometu u ugostiteljs­tvu po vrstama usluga, podaci o
zaposlenima u ugostiteljstvu, podaci o poslovanju luka nautičkog turizma i
putničkih agencija, podaci o broju posjetitelja u najvažnijim turističkim
atrakcijama, turistički promet u nekomercijalnim smještajnim objektima, podaci
o broju stranih plovila za razonodu i drugo. Izračunavaju se nominalni i realni
te desezonirani indeksi prometa. Provode se istraživanja o kapacitetima u
trgovini na malo te izračunava indeks fizičkog obujma trgovine na malo, popis
ugostiteljskih kapaciteta, izra­čunava indeks fizičkog obujma prometa u
ugostiteljstvu, ankete o potrošnji turista, ankete o izletnicima, izračunavaju
indikatori za izradu turističke satelitske bilance, regionalni podaci o
turizmu, te ostali relevantni pokazatelji iz područja distributivne trgovine,
ugostiteljstva i turizma.

Odjel obavlja i sljedeće stručne poslove:
pripremu, izradu i razvoj metodologija i klasifikacija, provedbu i obradu
statističkih istraživanja na osnovi carinskih i drugih dokumenata, publiciranje
i diseminaciju statističkih podataka koji osiguravaju dobivanje relevantnih,
pouzdanih i pravovremenih pokazatelja o robnoj raz­mjeni s inozemstvom.
Prikupljaju se podaci o vrijednosti i količini izvezene i uvezene robe, vrstama
transakcija, izvoznicima/uvoznicima, carinarnicama, zemljama namjene/porijekla
i zemljama izvoza/uvoza, proizvodima carinske tarife, izvozu i uvozu po osnovi
unutarnje i vanjske proizvodnje, vrstama valuta itd. Izračunavaju se indeksi
jediničnih vrijednosti i indeksi fizičkog obujma, odnosi razmjene, desezonirani
indeksi izvoza/uvoza i drugi relevantni pokazatelji o robnoj razmjeni s inozems­tvom.

Za obavljanje dijela poslova iz stavka 1.
ovog članka ustrojavaju se:

2.3.1. Pododsjek statistike distributivne
trgovine,

2.3.2. Pododsjek statistike ugostiteljstva
i turizma,

2.3.3. Pododsjek statistike robne razmjene
s inozemstvom.

2.3.1.
Pododsjek statistike distributivne trgovine

Članak
9.

Pododsjek
statistike distributivne trgovine obavlja sljedeće stručne poslove: pripremu,
izradu i razvoj metodologija i klasifikacija, provedbu i obradu statističkih
istraživanja, publiciranje i diseminaciju statističkih podataka i pokazatelja o
distributivnoj trgovini, tj. trgovini na veliko za svoj račun, posredovanju u
trgovini na veliko, trgovini na malo na domaćem tržištu (u prodavaonicama i
izvan prodavaonica), popravcima motornih vozila i motocikala, te predmeta za
osobnu uporabu u kućanstvu. Prikupljaju se podaci o kratkoročnim i strukturnim
pokazateljima: prihodima i prometu po djelatnostima, zalihama, zaposlenima,
broju prodavaonica po tipovima i prodajnom prostoru, troškovima radne snage,
nabavkama roba i usluga, ostalim troškovima poslovanja, investicijama, porezima
i drugo. Izračunavaju se nominalni i realni te desezonirani indeksi prometa.
Provode se istraživanja o kapacitetima u trgovini na malo, te izračunava indeks
fizičkog obujma trgovine na malo kao i ostali relevantni pokazatelji iz
područja distributivne trgovine.

2.3.2.
Pododsjek statistike ugostiteljstva i turizma

Članak 10.

Pododsjek statistike ugostiteljstva i
turizma obavlja sljedeće stručne poslove: pripremu, izradu i razvoj
metodologija i klasifikacija, provedbu i obradu statističkih istraživanja,
publiciranje i diseminaciju statističkih podataka i pokazatelja o
ugostiteljskoj i turističkoj djelatnosti. Prikupljaju se podaci o kratkoročnim
i strukturnim pokazateljima: broju i kapacitetima ugostiteljskih objekata,
broju turista i noćenja, smještajnim objektima i njihovim kapacitetima, o
prometu u ugostiteljstvu po vrstama usluga, podaci o zaposlenima u ugostiteljstvu,
podaci o poslovanju luka nautič­kog turizma i putničkih agencija, podaci o
broju posjetitelja u najvažnijim turističkim atrakcijama, turistički promet u
nekomercijalnim smještajnim objektima, podaci o broju stranih plovila za
razonodu i sport te podaci o iznajmljivanju plovila. Prikupljaju se regionalni
podaci na razini županija, gradova i općina, te naselja, desezonirani indeksi
broja noćenja i prometa u ugostiteljstvu. Provodi se popis ugostiteljskih
kapaciteta, izračunava indeks fizičkog obujma prometa u ugostiteljstvu, ankete
o potrošnji turista, ankete o izletnicima, izračunavaju indikatori za izradu
turističke satelitske bilance, te ostali relevantni pokazatelji iz područja
ugostiteljstva i turizma.

2.3.3.
Pododsjek statistike robne razmjene s inozemstvom

Članak 11.

Pododsjek statistike robne razmjene s
inozemstvom obavlja sljedeće stručne poslove: pripremu, izradu i razvoj
metodologija i klasifikacija, provedbu i obradu statističkih istraživanja na
osnovi carinskih i drugih dokumenata, publiciranje i diseminaciju sta­tističkih
podataka koji osiguravaju dobivanje relevantnih, pouzdanih i pravovremenih
pokazatelja o robnoj razmjeni s inozemstvom. Prikupljaju se podaci o
vrijednosti i količini izvezene i uvezene robe, vrstama transakcija, izvoznicima/uvoznicima,
carinarnicama, zemljama namjene/porijekla i zemljama izvoza/uvoza, proizvodima
carinske tarife, izvozu i uvozu po osnovi unutarnje i vanjske proizvodnje,
vrstama valuta itd. Izračunavaju se indeksi jediničnih vrijednosti i indeksi
fizičkog obujma, odnosi razmjene, desezonirani indeksi izvoza/uvoza i drugi
relevantni pokazatelji o robnoj razmjeni s inozemstvom.

2.4.
Odjel statistike transporta i komunikacija

Članak
12.

Odjel
statistike transporta i komunikacija obavlja sljedeće stručne poslove:
pripremu, izradu i razvoj metodologija i klasifikacija, provedbu i obradu
statističkih istraživanja, publiciranje i diseminaciju statističkih podataka i
pokazatelja o cestovnom, željezničkom, vodenom, zračnom prijevozu, cjevovodnom
transportu, intermodalnom prijevozu, kratkoročnim i strukturalnim poslovnim
statistikama, pratećim i pomoćnim djelatnostima prijevoza, te poštama i
telekomunikacijama. Rezultati kratko­ročnih i strukturalnih istraživanja
osiguravaju podatke o infrastrukturi, o broju i kapacitetu prijevoznih
sredstava, o radu prijevoznih sredstava, prijevozu putnika i robe u unutarnjem
i međunarodnom prijevozu, vrsti robe, zaposlenim radnicima, o prometu putnika i
robe u morskim lukama, o međunarodnom promet robe prema zemljama ukrcaja i
iskrcaja, prema lukama ukrcaja i iskrcaja, prema pomorskim obalnim područjima,
vrsti tereta, o cestovnom graničnom prometu vozila, putnika i robe, o graničnom
prometu putnika u željezničkom, pomorskom i zračnom prometu, o zračnom prometu
putnika prema zemljama polazišta i zemljama krajnjeg odredišta, prijevozu
putnika i putničkim kilometrima taxi vozilima, prekrcaju tereta, skladištenju
robe, putničkim agencijama, turoperatorima, poštanskim i telekomunikacijskim
uslugama, potom pokazatelje fizičkog obujma prijevoza, putničke i tonske
kilometre, desezonirane indekse i druge relevantne pokazatelje transporta i
komunikacija.

3. ODJEL STRUKTURNIH, EKONOMSKIH I
PROIZVODNIH STATISTIKA POLJOPRIVREDE

Članak 13.

Odjel strukturnih, ekonomskih i
proizvodnih statistika poljoprivrede obavlja sljedeće stručne poslove:
priprema, izrađuje statističke standarde za strukturalne, ekonomske i
proizvodne statistike poljoprivrede, šumarstva, i ribarstva; provodi i obrađuje
istraživanja o proizvodnji, strukturi i poslovanju u poljoprivredi, lovu,
šumarstvu i ribarstvu; osigurava statističke pokazatelje o korištenju
zemljišta, zasijanim i očekivanim prirodima, ostvarenoj proizvodnji,
intermedijarnoj potrošnji, prodaji, opremljenosti gospodarstva poljoprivrednim
strojevima i opremom, korištenoj radnoj snazi i satima rada; izrađuje ekonomske
pokazatelje kao što su ekonomski računi poljoprivrede i šumarstva, pokazatelje
o prihodima i strukturi radne snage u poljoprivredi i šumarstvu; pokazatelje o
cijenama inputa i outputa proizvoda poljoprivrede, šumarstva i ribarstva;
predlaže, priprema i izrađuje statističke standarde za provedbu popisa
poljoprivrede sukladno konceptu, sadržaju i dinamici svjetskog i europskog
popisa poljoprivrede; koordinira organizaciju provedbe i obrade popisnog
materijala u suradnji s drugim ustrojstvenim jedinicama Zavoda, te relevantnim
vanjskim institucijama; izrađuje rezultate popisa te obavlja međunarodnu
razmjenu podataka dobivenih popisom; sukladno konceptu Europske unije izrađuje
nacionalnu kategorizaciju zemljišta prema korištenju; utvrđuje tipologiju
gospodarstava prema vrsti poljoprivredne proizvodnje i ekonomsku snagu
poljoprivrednih gospodarstava; ustrojava i vodi statističke registre
poljoprivrednih i šumarskih gospodarstava, vinogradarstva i voćarstva; razvija
koncepte i metode uzoraka te ih implementira u statistička istraživanja odjela;
uspostavlja statističke baze podataka poljoprivrede, šumarstva i ribarstva;
izgrađuje i održava informacijski statistički sustav poljopoprivrede i
šumarstva primjenom modela EUROSTATA, FAO i drugih međunarodnih institucija;
usklađuje koncepte, definicije i izlazne pokazatelje sa zahtjevima nositelja
agrarne politike i njezine strategije razvoja, te sa zahtjevima relevantnih
Europskoj uniji i međunarodnih institucija; sukladno tomu, predlaže i provodi
program istraživanja iz svog djelokruga; sudjeluje u međunarodnoj razmjeni
statističkih podataka; izrađuje i druge relevantne pokazatelje, prema
nacionalnim zahtjevima i razvoju međunarodne statističke prakse.

Za
obavljanje dijela poslova iz stavka 1. ovog članka ustrojavaju se:

3.1.
Pododsjek statistike cijena i ekonomskih računa poljoprivrede i šumarstva,

3.2.
Pododsjek proizvodnih statistika poljoprivrede, šumarstva i ribarstva.

3.1.
Pododsjek statistike cijena i ekonomskih računa
poljoprivrede i šumarstva

Članak 14.

Pododsjek statistike cijena i ekonomskih
računa poljoprivrede i šumarstva obavlja sljedeće stručne poslove: pripremu,
predlaganje i izradu statističkih standarda za provedbu, obradu, analizu,
procjenjivanje, objavljivanje i međunarodnu razmjenu statističkih podataka za
kompilaciju i izradu ekonomskih računa poljoprivrede i šumarstva, te statistike
cijena poljoprivrede; analizira statistička istraživanja i predlaže program
rada i skrbi o konzistentnosti pokazatelja; uvodi, provodi i organizira
statistička istraživanja o cijenama, prihodima i strukturi radne snage u
poljoprivredi i šumarstvu te izrađuje pokazatelje o cijenama kao što su indeksi
cijena proizvođača u poljoprivredi, šumarstvu i ribarstvu, obračun računa proizvodnje
i poduzetničkog računa za poljoprivredu, šumarstvo i ribarstvo te drugi
relevantni pokazatelji ove statistike; koordinira harmoniziranost i potpunost
pokazatelja za obračun cijena inputa i outputa te ekonomskih računa
poljoprivrede i šumarstva s drugim ustrojstvenim jedinicama Zavoda; predlaže i
sudjeluje u uspostavljanju i održavanju baza podataka te uvođenju projekcijskih
modela EUROSTATA, FAO i drugih međunarodnih institucija; izrađuje i druge
relevantne pokazatelje za navedena područja, prema nacionalnim zahtjevima i
razvoju međunarodne statističke prakse.

*3.2.
Pododsjek proizvodnih statistika poljoprivrede, šumarstva i ribarstva*

Članak 15.

Pododsjek proizvodnih statistika
poljoprivrede, šumarstva i ribarstva obavlja sljedeće stručne poslove: sudjeluje
u izradi i razvoju metodologija i klasifikacija za poljoprivredu, lov,
šumarstvo i ribarstvo; provodi istraživanja i izrađuje pokazatelje o
proizvodnji, intermedijarnoj potrošnji, prodaji i proizvodnji usjeva,
vinogradarstva, voćarstva, stočarstva i uzgoja ostalih životinja, mlijeka,
šumarstva i sječe drva, morskog i slatkovodnog ribarstva; provodi statistička
istraživanja o ulovu i uzgoju divljači, šumskom fondu, proizvodnji šumskih
proizvoda, ribarskim brodovima i opremi u ribarstvu, uzgoju ikre i mlađi,
uzgoju riba, rakova i školjaka u ribnjacima, uslugama u ribarstvu te
agroindustriji; izrađuje bilance inputa i outputa poljoprivrede, šumarstva i
ribarstva; sudjeluje u izradi statističkih registara vinogradarstva i
voćarstva; sudjeluje u izradi metodologije za provedbu i obradu popisa
poljoprivrede; razvija i primjenjuje međunarodne harmonizirane statističke
standarde za poljoprivredu, šumarstvo i ribarstvo iz svog djelokruga; izrađuje
i druge relevantne pokazatelje, prema nacionalnim zahtjevima i razvoju
međunarodne statističke prakse.

4. SEKTOR STATISTIKA RADA I ŽIVOTNOG
STANDARDA

Članak
16.

Sektor
statistika rada i životnog standarda obavlja sljedeće stručne poslove: izradu i
razvoj metodologija, pripremu i provedbu statističkih istraživanja, obradu,
objavu i prezentiranje dobivenih podataka, razvoj i primjenu nomenklatura,
klasifikacija i statističkih standarda kojima osigurava usporedivost podataka i
pokazatelja na nacionalnoj i međunarodnoj razini, pripremu i objavu
stručno-metodoloških publikacija, sudjelovanje u nacionalnoj i međunarodnoj
stručnoj suradnji i koordinaciju rada u svrhu daljnjeg razvoja statistike. Ove
poslove obavlja za statistička praćenja: ekonomski aktivnog stanovništva,
njegove dinamike i karakteristika, visine i strukture zarada koje se ostvaruju
u obavljanju tih aktivnosti, statistike cijena, osobne potrošnje i životnog
standarda stanovništva.

U
Sektoru statistika rada i životnog standarda ustrojavaju se:

4.1.
Odjel statistike tržišta rada,

4.2.
Odjel statistike cijena,

4.3.
Odjel statistike osobne potrošnje.

4.1.
Odjel statistike tržišta rada

Članak
17.

Odjel
statistike tržišta rada obavlja sljedeće stručne poslove: pripremu, izradu i
razvoj metodologija i klasifikacija, provedbu i obradu statističkih istraživanja,
publiciranje i diseminaciju statis­tičkih podataka i pokazatelja o ekonomski
aktivnom stanovništvu, zaposlenima i nezaposlenima, te zaradama koje se
ostvaruju u obavljanju ekonomskih aktivnosti. Statističkim istraživanjima
osiguravaju se u mjesečnoj periodici, prema djelatnostima, podaci o broju i
kretanju zaposlenih i nezaposlenih, prosječne bruto i neto plaće, a u godišnjoj
periodici, prema djelatnostima i razinama teritorijalnog ustrojstva, podaci o
broju i strukturi zaposlenih prema demografskim, obrazovnim i ekonomskim obilježjima
i neto plaće prema stupnju stručne spreme i odabranim zanimanjima. Odjel
osigurava podatke Ankete o radnoj snazi u kvartalnoj periodici i na regionalnoj
razini; razvija i implementira metodologiju Ankete o trošku rada i o strukturi
zarada, Ankete o korištenju vremena; razvija nedostajuće klasifikacije za socijalne
statistike; osigurava izračun pripadajućih ekonomskih i socijalnih indikatora.

Za
obavljanje dijela poslova iz stavka 1. ovog članka ustrojavaju se:

4.1.1.
Pododsjek statistika zaposlenosti i nezaposlenosti,

4.1.2.
Pododsjek statistika zarada i troška rada.

4.1.1.
Pododsjek statistika zaposlenosti i nezaposlenosti

Članak
18.

Pododsjek
statistika zaposlenosti i nezaposlenosti obavlja sljedeće stručne poslove:
priprema, izrada i razvoj metodologija i klasifikacija, provedba i obrada
statističkih istraživanja, publiciranje i diseminacija statističkih podataka i
pokazatelja o ekonomski aktivnom stanovništvu, zaposlenima i nezaposlenima.
Statističkim istraživanjima koja obuhvaćaju poslovne subjekte osiguravaju se
podaci o zaposlenima koji imaju zasnovan radni odnos, u mjesečnoj periodici,
prema djelatnostima, a u godišnjoj periodici, prema djelatnostima i razinama
teritorijalnog ustrojstva i o strukturi zaposlenih prema demografskim,
obrazovnim i ekonomskim obilježjima. Na reprezentativnom uzorku kućanstava,
provodi se anketa o radnoj snazi kojom se u polugodišnjoj periodici osiguravaju
međunarodno usporedivi podaci i pokazatelji o kategorijama radnosposobnog
stanovništva, zaposlenima, nezaposlenima i neaktivnima i njihovim
karakteristikama prema obrazovnim, demografskim, socio-ekonomskim i drugim
obilježjima.

4.1.2.
Pododsjek statistika zarada i troška rada

Članak
19.

Pododsjek
statistika zarada i troška rada obavlja sljedeće stručne poslove: priprema,
izrada i razvoj metodologija i klasifikacija, provedba i obrada statističkih
istraživanja, publiciranje i diseminacija statističkih podataka i pokazatelja o
prosječnim neto i bruto plaćama zaposlenih. Statističkim istraživanjima koja
obuhvaćaju poslovne subjekte osiguravaju se u mjesečnoj periodici podaci o visini
i dinamici prosječnih neto i bruto plaća prema djelatnostima, a u godišnjoj
periodici podaci o strukturi zaposlenih prema visini neto plaće i o prosječnim
neto plaćama prema stupnjevima stručne spreme.

4.2.
Odjel statistike cijena

Članak 20.

Odjel statistike cijena obavlja sljedeće
stručne poslove: priprema, izrada i razvoj metodologija i klasifikacija,
provedba i obrada statističkih istraživanja, publiciranje i diseminacija statis­tičkih
podataka i pokazatelja o cijenama. Statističkim istraživanjima osiguravaju se
podaci u mjesečnoj periodici po grupama i podgrupama proizvoda i usluga o
indeksima cijena na malo, indeksima troškova života, indeksima cijena
industrijskih i poljoprivrednih proizvoda i građevnog materijala pri
proizvođačima, indeksima cijena ugostiteljskih usluga i indeksima cijena
proizvođača građevnog materijala, te godišnje izmjene pondera i oblikovanje
indeksne liste za izračunavanje svih indeksa cijena.

Odjel razvija i implementira metodologiju
za nacionalni indeks potrošačkih cijena prema preporukama Međunarodne
organizacije rada i harmonizirani indeks potrošačkih cijena prema preporukama
EUROSTAT-a.

4.3.
Odjel statistike osobne potrošnje

Članak
21.

Odjel
statistike osobne potrošnje obavlja sljedeće stručne poslove: pripremu, izradu i
razvoj metodologija i klasifikacija, provedbu i obradu statističkih istraživanja,
publiciranje i diseminacija statističkih podataka i pokazatelja o visini i
strukturi izdataka za proizvode i usluge osobne potrošnje kućanstava, visini i
strukturi prihoda kućanstava, uštedama i zaduženjima, karakteristikama uvjeta
stanovanja, raspoloživosti trajnim potrošnim dobrima, putovanjima, te vlastitoj
proizvodnji upotrijebljenoj u kućanstvu. Podaci se iskazuju prema osnovnim
demografskim, ekonomskim i socijalnim karakteristikama kućanstava i prema
međunarodno usklađenim klasifikacijama proizvoda i usluga.

Odjel
razvija statističku osnovu za statistiku cijena i nacionalnih računa, za
izračun i praćenje pokazatelja o siromaštvu i ekonomskim nejednakostima u
Republici Hrvatskoj, za izračun pripadajućih socijalnih indikatora; razvija
pripadajuće nacionalne klasifikacije, posebno Klasifikaciju proizvoda i usluga
osobne potrošnje prema namjeni.

5. SEKTOR DRUŠTVENIH STATISTIKA

Članak
22.

Sektor
društvenih statistika obavlja sljedeće stručne poslove: pripremu, izradu i
razvoj metodologija i klasifikacija, organizaciju i provođenje statističkih
istraživanja, izradu i primjenu među­narodnih standarda, razmjenu statističkih
podataka s među­narodnim institucijama za područja: stanovništva, obrazovanja,
znanosti i tehnologije, kulture, sporta, socijalne skrbi, pravosuđa i uprave i
sudjelovanje u razvoju djelatnosti Zavoda.

U
Sektoru društvenih statistika ustrojavaju se:

5.1.
Odjel statistike stanovništva,

5.2.
Odjel statistike obrazovanja,

5.3.
Odjel statistike pravosuđa i uprave.

5.1.
Odjel statistike stanovništva

Članak 23.

Odjel statistike stanovništva obavlja
sljedeće stručne poslove: izradu metodologija u skladu s međunarodnim
preporukama i nacionalnim interesima, organizaciju i provođenje statističkih
istraživanja, objavljivanje, analizu i međunarodnu razmjenu podataka za
područje vitalne statistike, statistike migracije i popisa stanovništva, te
izrađuje sociodemografske pokazatelje, procjene broja stanovnika i projekcije
broja stanovnika, tablice mortaliteta, očekivano trajanje života i aktuarske
račune. Sudjeluje na izradi međunarodnih preporuka za popise. Vitalna
statistika obavlja prikupljanje, obradu i diseminaciju podataka o rođenima,
umrlima, sklopljenim i rastavljenim brakovima i priznanju očinstva. Statistika
migracije stanovništva obavlja prikupljanje, obradu i diseminaciju podataka o
preseljavanju stanovništva (unutarnja migracija) i podatke o
useljenju/iseljenju (vanjska migracija). Popisom stanovništva, kućanstava i stanova
prikuplja niz podataka o svakoj pojedinoj osobi, kućanstvu, obitelji i
stambenim jedinicama. Obavlja organizaciju provođenja popisa, obrade i
diseminacije podataka popisa, uz suradnju s drugim ustrojstvenim jedinicama
Zavoda. Za organizaciju i provođenje popisa izrađuje prijedlog Zakona o popisu,
organizira logistiku i promidžbu popisa. Priprema i provodi Probni popis, kao i
Kontrolni popis za kontrolu obuhvata i kvalitete popisnih podataka. Izrađuje
rezultate popisa i analize.

5.2.
Odjel statistike obrazovanja

Članak 24.

Odjel statistike obrazovanja obavlja
sljedeće stručne poslove: izradu metodologije, organizaciju i provedbu
statističkih istraživanja, pripremu i izradu statističkih standarda, te
primjenu istih, objavljivanje, analizu i međunarodnu razmjenu podataka za
područje obrazovanja, istraživanja i razvoja te znanosti i tehnologije,
kulture, socijalne skrbi i sporta. Statistika obrazovanja obavlja prikupljanje
i obradu podataka o predškolskim ustanovama, osnovnim i srednjim školama,
visokim učilištima, učeničkim i studentskim domovima. Statistika istraživanja i
razvoja obavlja prikupljanje i obradu podataka o pravnim osobama koje obavljaju
aktivnost istraživanja i razvoja, i to u poslovnom i državnom sektoru, te u
visokom obrazovanju, kao i na području statistike inovacija i patenata.
Statistika kulture obavlja prikupljanje i obradu podataka o filmu, radiju,
televiziji, izdavaštvu, kazalištu, orkestrima i zborovima, knjižnicama,
muzejima, arhivima, zbirkama, udrugama kulturno-umjetničkog amaterizma,
udrugama tehničke kulture i zoološkim i botaničkim vrtovima, te nacionalnim
parkovima. Statistika socijalne skrbi obavlja prikupljanje i obradu podataka o
ustanovama socijalne skrbi, centrima za socijalni rad, korisnicima i oblicima
socijalne skrbi. Statistika sporta obavlja prikupljanje i obradu podataka o
sportskim, šahovskim i lovačkim društvima.

5.3.
Odjel statistike pravosuđa i uprave

Članak
25.

Odjel
statistike pravosuđa i uprave obavlja sljedeće stručne poslove: izradu
metodologija, organizaciju i provedbu statističkih istraživanja, objavljivanje,
analizu i međunarodnu razmjenu podataka za područje statistike pravosuđa gdje
se prati kriminalitet u kaznenom postupku: za punoljetne i maloljetne
počinitelje kaznenih dijela, koji su prijavljeni, optuženi i osuđeni; u
prekršajnom postupku za punoljetne i maloljetne počinitelje prekršaja, te
pravne i odgovorne osobe protiv kojih je prekršajni postupak pravomoćno
završen, dok područje rada statistike uprave vezano uz izbore, provodi istraživanja
o zastupnicima Hrvatskoga sabora i članovima predstavničkih tijela jedinica
lokalne uprave i jedinica lokalne i područne (regionalne) samouprave.

6. SEKTOR NACIONALNIH RAČUNA

Članak
26.

Sektor
nacionalnih računa obavlja sljedeće stručne poslove: izračun nacionalnih računa
i osnovnih makroekonomskih agregata, provođenje dijela statističkih istraživanja
potrebnih za izradu tromjesečnih i godišnjih nacionalnih računa, te
sudjelovanje u razvoju djelatnosti Zavoda i poslove međunarodne suradnje.
Sektor predlaže model organizacije Zavoda i sadržaj i modalitete provođenja
statističkih istraživanja u drugim sektorima (granskim statistikama) koja su
podloga za izračun makroekonomskih agregata po čistim djelatnostima,
institucionalnim jedinicama i po institucionalnim sektorima. Sektor izrađuje i
uvodi u uporabu metodologiju koju treba koristiti u procesu prikupljanja
mikroekonomskih podataka koji su nužni za sastavljanje makroekonomskih agregata
(tzv. sustav strukturnih poslovnih statistika), predlaže i operativno brine o
razmjeni podataka koji se, u skladu s dinamikom izrade određenih pokazatelja,
dobivaju od drugih institucija uključenih u statistički sustav Republike
Hrvatske.

Na
razini Sektora obavlja se koordinacija rada u pogledu: definiranja i razvijanja
novih metodologija, razmjene podataka dobivenih od institucija iz statističkog
sustava Hrvatske izvan Zavoda kao i podataka dobivenih od drugih sektora unutar
Zavoda, prijenosa i međusobnog usklađivanja stavova oko pojedinih stavki i
agregata koje treba uklopiti u odgovarajući kontekst sustava nacionalnih
računa. Sektor obavlja stručne poslove u svezi s izradom, razvojem i
poboljšanjem metodologije, planiranjem i koordinacijom provođenja statističkih
istraživanja uz suradnju s drugim sektorima Zavoda i drugim tijelima koja prema
Zakonu o državnoj statistici provode statistička istraživanja (kao izdvojenu
djelatnost ili u sklopu svoje osnovne djelatnosti).

U
okviru Sektora nacionalnih računa ustrojavaju se:

6.1.
Odjel sektorskih računa,

6.2.
Odjel obračuna BDP-a.

6.1.
Odjel sektorskih računa

Članak
27.

Odjel
sektorskih računa obavlja sljedeće stručne poslove: prikupljanje podataka o
investicijama i o osnovnim sredstvima izvještajnih jedinica, izrada Kapitalnog
računa i Bilance i njihovo usklađivanje s tekućim računima (ovi posljednji
računi, u funkcionalnom nizu računa, prethode Kapitalnom računu i Bilanci),
preuzimanje i obrada podataka iz ZAP-ovih baza za potrebe izrade sektorskih
računa i za potrebe izračuna BDP-a, izrada tekućih računa (po čistim
djelatnostima i institucionalnim sektorima), izrada input-output tablica (po
čistim djelatnostima i institucionalnim sektorima). Prateći novu organizaciju
statističkog sustava Republike Hrvatske (redefiniranje uloge nekih institucija
iz ovoga sustava, npr. Zavoda za platni promet) ovaj odjel, zajedno sa drugima
sektorima Zavoda, sudjeluje u redefiniranju postojećih izvora podataka i izradi
razvojne platforme u pogledu definiranja novih izvora.

Za
obavljanje dijela poslova iz stavka 1. ovog članka ustrojavaju se:

6.1.1.
Odsjek financijskih statistika i kapitalnih računa,

6.1.2.
Odsjek tekućih računa.

6.1.1.
Odsjek financijskih statistika i kapitalnih računa

Članak
28.

Odsjek
financijskih statistika i kapitalnih računa obavlja sljedeće stručne poslove:
prikupljanje podataka o investicijama i o osnovnim sredstvima izvještajnih
jedinica, izrada Kapitalnog računa i Bilance i njihovo usklađivanje s tekućim
računima (ovi posljednji računi, u funkcionalnom nizu računa, prethode
Kapitalnom računu i Bilanci), preuzimanje i obrada podataka iz ZAP-ovih baza za
potrebe izrade sektorskih računa i za potrebe izračuna BDP-a. Odsjek u suradnji
s drugim znanstvenim institucijama u Hrvatskoj i uz tehničku pomoć stranih
stručnjaka i institucija, sudjeluje u izradi i predlaganju metodologije
uspostave novih probnih (pilot) istraživanja o relevantnim izvorima podataka
koja trebaju poslužiti kao podloga za uspostavu redovitih istraživanja.

6.1.2. Odsjek tekućih računa

Članak
29.

Odsjek
tekućih računa obavlja sljedeće stručne poslove: izrada tekućih računa (po
čistim djelatnostima i institucionalnim sektorima), izrada input-output tablica
(po čistim djelatnostima i institucionalnim sektorima). Odsjek u suradnji s
drugim znanstvenim institucijama u Hrvatskoj i uz tehničku pomoć stranih
stručnjaka i institucija, sudjeluje u definiranju novih izvora podataka i
njihovom kontinuiranom održavanju i daljnjem razvitku. Poslovi izrade
input-output tablica, temeljeni na sustavu strukturnih poslovnih statistika,
obuhvaćaju i izradu metodologije za uspostavu robnih tokova u Republici
Hrvatskoj za veliki broj proizvoda i usluga i izradu metodologije za istraživanje
tehnoloških međuovisnosti u različitim segmentima (djelatnostima) privrede.

6.2. Odjel obračuna BDP-a

Članak
30.

Odjel
obračuna BDP-a obavlja sljedeće stručne poslove: izračun godišnjeg BDP-a u
tekućim i stalnim cijenama, izračun kvartalnog BDP-a u tekućim i stalnim
cijenama, usklađivanje godišnjeg i kvartalnog izračuna BDP-a na razini cijele
Hrvatske. Odjel izračunava regionalni BDP (račun proizvodnje) i potencijalno
ostale regionalne račune. Odjel aktivno pomaže Odjelu sektorskih računa
(Odsjeku tekućih računa) u izradi metodologije za uspostavu robnih tokova.
Odjel dostavlja podatke Organizaciji za ekonomsku suradnju i razvitak (OECD) za
potrebe izračuna BDP-a po paritetu kupovne moći. Odjel aktivno koristi
rezultate Odjela sektorskih računa (naročito Odsjeka tekućih računa) za izračun
BDP-a u tekućim, a pogotovo u stalnim cijenama; kao i za dostavu podataka
Organizaciji za ekonomsku suradnju i razvitak (OECD) za potrebe izračuna BDP-a
po paritetu kupovne moći. U Odjelu se obavlja usklađivanje obračuna BDP-a sa
proizvodne i dohodovne strane (obračun radi Odsjek obračuna BDP-a proizvodna i
dohodovna metoda) i sa rashodne strane (obračun radi Odsjek obračuna BDP-a rashodna
metoda).

Za
obavljanje dijela poslova iz stavka 1. ovog članka ustrojavaju se:

6.2.1.
Odsjek obračuna BDP-a proizvodna i dohodovna metoda,

6.2.2.
Odsjek obračuna BDP-a rashodna metoda.

6.2.1.
Odsjek obračuna BDP-a proizvodna i dohodovna metoda

Članak
31.

Odsjek
obračuna BDP-a proizvodna i dohodovna metoda obavlja sljedeće stručne poslove:
izračun godišnjeg BDP-a u tekućim i stalnim cijenama, izračun kvartalnog BDP-a
u tekućim i stalnim cijenama, usklađivanje godišnjeg i kvartalnog BDP-a, iz­račun
regionalnog BDP-a i potencijalno ostalih regionalnih ra­čuna. Odsjek aktivno
pomaže Odjelu sektorskih računa (Od­sjeku tekućih računa) u izradi tablica
ponude (metoda robnih tokova).

6.2.2. Odsjek obračuna
BDP-a rashodna metoda

Članak
32.

Odsjek
obračuna BDP-a rashodna metoda obavlja sljedeće stručne poslove: izračun
godišnjeg BDP-a u tekućim i stalnim cijenama, izračun kvartalnog BDP-a u
tekućim i stalnim cijenama, usklađivanje godišnjeg i kvartalnog izračuna BDP-a,
izračun regionalnog BDP-a i potencijalno ostalih regionalnih računa. Odsjek ima
posebnu zadaću pripreme elemenata za obračun BDP-a po paritetu kupovne moći.
Odsjek aktivno pomaže Odjelu sektorskih računa (Odsjeku tekućih računa) u
izradi tablica uporabe (metoda robnih tokova).

7. SEKTOR
RAZVOJA, ANALIZE I STATISTIČKIH INFRASTRUKTURA

Članak
33.

Sektor
razvoja, analize i statističkih infrastruktura obavlja sljedeće stručne
poslove: koordinaciju i izradu Programa statis­tičkih istraživanja Republike
Hrvatske u godišnjoj i višegodišnjoj periodici, praćenje njihove realizacije,
izradu izvješća o radu, brigu o suradnji sa proizvođačima službene statistike
koji provode Program statističkih istraživanja, pomoć stručnim odjelima kod
izrade metodologija, klasifikacija i nomenklatura prema među­narodnim standardima,
praćenje problematike metoda prikupljanja podataka, predlaganje primjene i
izradu uzorka i statističko-ekonomsku analizu rezultata statističkih istraživanja,
poslove europskih integracija i poslove stručnog usavršavanja djelatnika.
Sektor obavlja i sljedeće stručne poslove: izradu i razvoj metodologije,
pripremu pravnih podloga i sudjelovanje u razvitku informacijskog sustava za
vođenje registara, ustrojavanje i vođenje središnje baze podataka o poslovnim
subjektima i njihovim dijelovima prema Nacionalnoj klasifikaciji djelatnosti,
definiranje, prikupljanje i vođenje podataka o statističkim jedinicama
koristeći nacionalne i međunarodne standarde, klasifikacije i definicije,
ustrojavanje i vođenje registra prostornih jedinica, razvitak geografskog informacijskog
sustava i nomenklature prostornih jedinica za statistiku, sudjelovanje u
provedbi statističkih istraživanja Zavoda na temelju podataka registara.

U
Sektoru razvoja, analize i statističkih infrastruktura ustrojavaju se:

7.1.
Odjel razvoja klasifikacija, nomenklatura, uzoraka i statističkih analiza,

7.2.
Odjel registara.

7.1.
Odjel razvoja klasifikacija, nomenklatura, uzoraka i statističkih analiza

Članak 34.

Odjel razvoja klasifikacija, nomenklatura,
uzoraka i statis­tičkih analiza obavlja sljedeće stručne poslove: objedinjuje
informacije, prati razvoj europskih i svjetskih klasifikacija, nazivlja,
nomenklatura i njihove primjene u ekonomskim i društvenim statistikama Zavoda i
ostalim tijelima državne uprave koje provode Program statističkih istraživanja,
prati promjene međunarodne i nacionalne legislative i njihov utjecaj na
metodologije, klasifikacije, nazivlje i nomenklature; potiče, organizira i
sudjeluje u radu međuresorskih radnih skupina na usklađivanju metodologije
statističkih istraživanja prema međunarodno prihvaćenim definicijama; razvija,
nadzire i pruža savjetodavnu podršku pri izradi klasifikacija i nomenklatura i
skrbi o njihovoj usporedivosti s međunarodnim klasifikacijama i nomenklaturama;
prati i predlaže racionalan način prikupljanja podataka. Prati i predlaže model
za sigurnost, zaštitu i arhiviranje podataka; prati i razvija metode uzorka,
izrađuje uzorke za provođenje statističkih istraživanja u Zavodu, prati i
razvija modele desezoniranja i druge modele; obavlja statističku i ekonomsku
analizu rezultata statističkih istra­živanja, kontinuirano valorizira
reprezentativnost primijenjenih metoda i daje ocjene kvalitete dobivenih
podataka te predlaže mjere za njihovo poboljšanje, obavlja pripreme i praćenje
Programa statističkih istraživanja, te obavlja izradu Prijedloga programa
statističkih istraživanja Republike Hrvatske i Izvješća o izvršenju Programa u
suradnji sa svim tijelima državne uprave koja, prema Zakonu o državnoj
statistici provode statistička istraživanja, za proceduru usvajanja u Hrvatskom
saboru, radi na harmonizaciji hrvatskog statističkog sustava u skladu s
europskim i svjetskim standardima, koordinira i prati izvršenje aktivnosti svih
tijela državne uprave koje su vezane uz proces približavanja i pristupanja
Europskoj uniji na području statistike. Vodi brigu o stručnom usavršavanju
djelatnika Zavoda.

7.2.
Odjel registara

Članak 35.

Odjel registara obavlja sljedeće stručne
poslove: predlaganje i izradu propisa iz područja registara na temelju
europskih i svjetskih smjernica; izradu metodoloških osnova za ustrojavanje,
vođenje i ažuriranje statističkog poslovnog registra, te uporabu i publiciranje
podataka o jedinicama statističkog poslovnog registra na temelju međunarodnih
statističkih standarda; sudjelovanje u razvitku informacijskog sustava za
vođenje registara; ustrojavanje i vođenje središnje baze podataka o poslovnim
subjektima i njihovim dijelovima, te razvrstavanje poslovnih subjekata i
njihovih dijelova temeljem prijave i prateće dokumentacije u pretežitu-glavnu djelatnost
prema Nacionalnoj klasifikaciji djelatnosti; upisivanje podataka značajnih za
statistička istraživanja kao i praćenje promjena; izdavanje obavijesti o
razvrstavanju; ustrojavanje registra obrta i drugih fizičkih osoba koje
obavljaju djelatnost u skladu s propisima preuzimanjem podataka od nadležnih
tijela; definiranje, prikupljanje i vođenje podataka o statističkim jedinicama
koristeći nacionalne i međunarodne standarde, klasifikacije i definicije;
provođenje statističkih istraživanja i obavljanje drugih poslova potrebnih za
ustrojavanje, vođenje i ažuriranje statističkog poslovnog registra; vođenje
registra prostornih jedinica; vođenje nomenklature prostornih jedinica za
statistiku (NUTS); razvitak geografskog informacijskog sustava (GIS); izradu
tehničke dokumentacije za provedbu popisa i drugih statističkih istraživanja;
sudjelovanje u provedbi statističkih istraživanja Zavoda na temelju podataka
registara.

8. SEKTOR INFORMACIJA, DOKUMENTACIJE I
PUBLICISTIKE

Članak 36.

Sektor informacija, dokumentacije i
publicistike obavlja sljedeće stručne poslove: pravodobno pribavljanje izvora
informacija na svim medijima, javnu dostupnost građe i posebne obrade, davanje
informacija domaćim i stranim korisnicima putem korisničkih zahtjeva,
elektroničkom poštom, telefonom, bazom podataka i temeljem upitnika,
prikupljanje i trajno čuvanje publikacija Zavoda, te prodaja publikacija.
Obavlja također poslove prikupljanja, obrade, evidentiranja, pohranjivanja i
izlučivanja arhivske građe te distribuciju svih publikacija Zavoda korisnicima,
planira, uređuje, izrađuje i tiska obrasce i publikacije na osnovi Programa
statističkih istraživanja i Programa publiciranja.

U Sektoru informacija, dokumentacije i
publicistike ustrojavaju se:

8.1. Odjel statističkih informacija,
dokumentacije, pismohrane i publikacija,

8.2. Odjel uredništva, prijepisa i tiska.

8.1.
Odjel statističkih informacija, dokumentacije,
pismohrane i publikacije

Članak 37.

Odjel statističkih informacija,
dokumentacije, pismohrane i publikacije rješava korisničke zahtjeve iz
publiciranih podataka i putem posebne obrade. Pomaže korisniku pri traženju
podataka i pretraživanju baza podataka. Pribavlja dokumente iz drugih izvora, ažurira
govorni automat i pravodobnu popunu upitnika među­narodnih organizacija. Vodi
brigu o izgradnji fonda i nabavi građe, i to: omeđenih i serijskih publikacija
kao i sve ostale potrebne građe na odgovarajućim medijima (CD-ROM, pristup
bazama podataka, pristup elektroničkim knjižnicama s referentnim podacima),
organizira i popunjava referentnu zbirku, dostavlja računovodstvu evidentirane
i potvrđene račune za kupnju građe radi pravovremenog plaćanja. Ažurira bazu
korisnika tj. adresare i prodaje publikacije. Rješava korisničke narudžbe i
ponude, te ih obrađene dostavlja računovodstvu. Nakon naplate, obrađene podatke
i publikacije distribuira korisniku. Organizira i provodi poslove statističke,
pravne i računovodstvene pismohrane, vodi arhivske knjige, organizira predaju
građe nadležnom arhivu, izlučuje građu. Pruža stručnu pomoć pismohranama u županijskim
uredima, te vrši distribuciju svim korisnicima.

8.2.
Odjel uredništva, prijepisa i tiska

Članak 38.

Odjel uredništva, prijepisa i tiska
organizira i brine o pro­vođenju publicističke djelatnosti Zavoda i pridržavanju
rokova. Vodi i nadzire evidenciju publikacija, od primanja rukopisa, preko
lekture, prijevoda, tehničkog uređivanja, prepisivanja/kopiranja s diskete,
kolacije i ispravaka, do izlaska iz tiska; tj. distribucije. Organizira izradu
publikacija prema zadanim međunarodnim standardima na određeni datum.

Za obavljanje dijela poslova iz stavka 1.
ovog članka ustrojavaju se:

8.2.1. Pododsjek uredništva,

8.2.2. Pododsjek prijepisa i tiska.

8.2.1.
Pododsjek uredništva

Članak 39.

Pododsjek uredništva brine o provođenju
uređivačke politike Zavoda; rješava složene probleme u svim publikacijama u
suradnji sa stručnim odjelima; daje prijedloge za izradu publikacija prema
međunarodnim standardima; radi na izradi Programa statističkih istraživanja i
Programa publiciranja; brine o provođenju Programa publiciranja i rokovima izlaženja;
osobito prati rokove izlaženja prema međunarodnim standardima.

8.2.2.
Pododsjek prijepisa i tiska

Članak 40.

Pododsjek prijepisa i tiska kontrolira
rokove i kvalitetu izrade; podnosi izvještaj o kašnjenju; vodi računa o
pravovremenoj nabavi materijala (servisu strojeva, papiru, ostalom materijalu,
vanjskim uslugama). Tehnički uređuje i kreira tabele za publikacije i obrasce;
radi na prijelomu publikacija, izradi grafikona, unosu teksta; vrši montažu,
snimanje, razvijanje i tisak offsetnih ploča kao i umnožavanje materijala.

9. SEKTOR INFORMATIČKIH TEHNOLOGIJA

Članak 41.

Sektor informatičkih tehnologija obavlja
sve aktivnosti oko pružanja tehnološke osnovice za računalnu obradu
statističkih istraživanja: planiranje, izbor i implementaciju informatičkih
tehnologija kojima će se unaprijediti obrada podataka statističkih istraživanja,
izgraditi statističke baze podataka, uvesti suvremene metode diseminacije i
razmjene statističkih podataka između tijela državne uprave i ostalih korisnika
u zemlji i inozemstvu, te omogućiti podrška odlučivanju temeljenom na
kvalitetnim i pravovremenim statističkim podacima; planiranje, sudjelovanje u
nabavi, implementaciju i održavanje računalnih resursa koji služe izgradnji i
stalnom unapređenju statističkog informacijskog sustava; sudjeluje na stručnim
skupovima iz područja rada, prati tokove struke i stručnu literaturu,
kontinuirano obrazuje svoje djelatnike i sudjeluje u informatičkom obrazovanju
ostalih djelatnika Zavoda, te ostale poslove prema potrebi.

U Sektoru informatičkih tehnologija
ustrojavaju se:

9.1. Odjel projektiranja i razvoja,

9.2. Odjel razvoja, organizacije i održavanja
aplikacija,

9.3. Odjel programiranja,

9.4. Odjel računala,

9.5. Odjel učitavanja i unosa podataka,

9.6. Odjel statističke obrade.

9.1.
Odjel projektiranja i razvoja

Članak 42.

 Odjel projektiranja i razvoja obavlja sljedeće poslove:
definiranje, izbor i uvođenje novih informatičkih tehnologija u redovnu
produkciju. Rezultati rada ovog odjela moraju podržavati ukupan razvoj Zavoda,
a posebno poslove vezane uz obradu podataka statističkih istraživanja te
suvremenu diseminaciju dobivenih rezultata. Odjel je zadužen za sudjelovanje u
projektima postavljanja (izrada metodologije) statističkih istraživanja, realizaciju
pilot-projekata uz korištenje novih informatičkih tehnologija, izradu projekata
za velika i nestandardna statistička istraživanja, organizaciju školovanja
djelatnika IT u funkciji uvođenja novih informatičkih tehnologija, podršku
Zavodu u korištenju novih informatičkih tehnologija. Odjel je zadužen za
upoznavanje i izbor novih informatičkih tehnologija, postavljanje informatičkih
standarda koji će pridonijeti efikasnijem razvoju i korištenju programske
podrške, izradu programske podrške koja će podržavati postavljene standarde.

9.2.
Odjel razvoja, organizacije i održavanja aplikacija

Članak 43.

Odjel razvoja, organizacije i održavanja
aplikacija obavlja sljedeće poslove: primjenu standardnih alata i metoda za
obradu podataka statističkih istraživanja, zadanih u okviru informacijskog
sustava Zavoda, u svrhu kvalitetne, brže i jednostavnije proizvodnje
statističkih informacija. Odjel je zadužen za davanje stručne pomoći
korisnicima pri definiciji funkcija obrade podataka statističkih istraživanja,
odabir programa i alata iz paketa standardnih alata, izradu posebne programske
podrške ukoliko standardni alati nisu primjenjivi, izradu aplikacija,
testiranje izvođenja, izradu dokumentacije o aplikaciji i uputa za korisnike,
održavanje aplikacija, provođenje promjena i dopuna nastalih u projektnom
zahtjevu.

9.3.
Odjel programiranja

Članak 44.

Odjel programiranja obavlja sljedeće
poslove: izradu programa koji se koriste u okviru programske podrške obrade
podataka statističkih istraživanja i održavanje tih programa. Izrada programa
sadrži programe za obradu podataka na središnjem računalu, programe za obradu
podataka na radnim stanicama u mreži, te programe za diseminaciju podataka
putem Interneta.

9.4.
Odjel računala

Članak 45.

Odjel računala obavlja sljedeće poslove:
upravljanje računal­nom infrastrukturom Zavoda i podrška svim poslovima koji
osiguravaju rad centralnog računala i računalno-komunikacijske mreže. Poslovi
uključuju dizajn, implementaciju, testiranje i održavanje operacijskih sustava,
praćenje rada, pouzdanosti i stabilnosti operacijskih sustava, određivanje i
nadzor pravila kojima se osigurava sigurnost podataka, izvršavanje obrada i
distribucije podataka statističkih istraživanja prema uputama i planovima,
administriranje medija za pohranu podataka i održavanje arhive medija, vođenje
evidencije postojeće računalne opreme i njezino održavanje, te praćenje potreba
za nabavom nove opreme.

9.5.
Odjel učitavanja i unosa podataka

Članak 46.

Odjel učitavanja i unosa podataka obavlja
sljedeće poslove: prijenos podataka statističkih istraživanja s obrazaca na
centralno računalo ili neko drugo računalo u mreži Zavoda korištenjem postupaka
definiranih u odjelima koji se bave razvojem programske podrške, prema
planiranim terminima i dinamici, te praćenje i izvješćivanje o statusu
pojedinih poslova. Odjel je zadužen za poslove unosa podataka putem optičkog
čitanja i prepoznavanja dokumenata, primjenu ove tehnologije na postojeća i
nova statistička istraživanja, pružanje stručne pomoći korisnicima pri
redefiniciji statističkih obrazaca, te za manuelni unos podataka prepisivanjem
s obrazaca u računala.

9.6.
Odjel statističke obrade

Članak 47.

Odjel statističke obrade obavlja sljedeće
poslove: manipulacije s prikupljenim obrascima statističkih istraživanja
(razvrstavanje, numeriranje, razduživanje), šifriranje (ručno i računalom podržano),
kontrole potpunosti i logičnosti, ispravljanje podataka koji su pronađeni
pogrešnima, praćenje koncentracije i obuhvata za svako istraživanje, obradu
istraživanja pomoću uredskih računskih strojeva, sudjelovanje u izradi
logičko-računske kontrole podataka, izradi uputa za šifriranje podataka i uputa
za ispravljanje grešaka, suradnju sa stručnim odjelima, prema planiranim
terminima i dinamici, te praćenje i izvješćivanje o statusu pojedinih poslova.

10. SEKTOR PRAVNIH, FINANCIJSKIH I OPĆIH
POSLOVA

Članak 48.

Sektor pravnih, financijskih i općih
poslova obavlja upravne, pravne i druge stručne poslove iz djelokruga Zavoda, a
koji se odnose na pripremu i izradu nacrta zakonskih prijedloga, drugih
propisa, pravilnika, naredbi, naputaka i ostalih provedbenih akata, prati
promjene legislative i njihov utjecaj na status i obavljanje poslova Zavoda,
daje stručna mišljenja po pitanjima primjene i provedbe zakona i drugih
propisa, obavlja poslove kadrovske politike, organizira i koordinira rad u
obavljanju računovodstvenih poslova sukladno propisima, sastavlja glavne
financijske i statističke periodične izvještaje, izrađuje proračun kroz sustav
Državne riznice, sastavlja bruto bilance i preglede izvršenja financijskog
plana, brine o racionalnom i svrsishodnom korištenju sredstava osiguranih u državnom
proračunu, vodi financijsko knjigovodstvo Zavoda prema pozitivno-pravnim
propisima, obavlja i druge poslove u svezi s financiranjem i računovodstvenim
poslovima, obavlja poslove centralizirane nabave roba, usluga i radova, poslove
ekonomata, održavanja, poslove sigurnosti, zaštite, poslove centralizirane
pisarnice, distribucije, te ostale zajedničke poslove.

U Sektoru pravnih, financijskih i općih
poslova ustrojavaju se:

10.1. Odjel pravnih i kadrovskih poslova,

10. 2. Odjel financijsko planskih i
računovodstvenih poslova,

10. 3. Odjel općih poslova i nabave.

10.1.
Odjel pravnih i kadrovskih poslova

Članak 49.

Odjel pravnih i kadrovskih poslova
priprema i izrađuje nacrte prijedloga zakona i prijedloga drugih propisa,
pravilnika, naredbi, naputaka i drugih akata, prati promjene legislative i
njihov utjecaj na status i obavljanje poslova Zavoda, daje stručna mišljenja i
upute u svezi s primjenom zakona i podzakonskih akata, priprema i izrađuje sve
ugovore, provodi i prati kadrovsku politiku, brine o stanju kadrova, izrađuje i
provodi plan stručnog osposobljavanja i usavršavanja državnih službenika i
namještenika, brine o ostvarivanju prava, obveza i odgovornosti državnih službenika
i na­mještenika, izrađuje sva rješenja i odluke, vodi propisane evidencije,
izrađuje izvješća o stanju kadrova, vodi osobne očevidnike državnih službenika
i namještenika, obavlja uslužne poslove, pruža stručnu pravnu pomoć svim ustrojstvenim
jedinicama Zavoda.

10.2.
Odjel financijsko planskih i računovodstvenih poslova

Članak 50.

Odjel financijsko planskih i
računovodstvenih poslova vodi financijsko i materijalno knjigovodstvo prema
pozitivno-pravnim propisima, izrađuje temeljne financijske i periodične
statističke izvještaje, organizira i vodi godišnji popis (inventuru), brine o
naplati kunskih i deviznih izlaznih računa u vezi s poslovima vlastite
djelatnosti, vodi devizni kontrolnik, sastavlja prijedlog plana proračuna
Zavoda i plana vlastite djelatnosti, priprema proračun kroz sustav Državne
riznice, izrađuje financijske planove, prati izvršenje financijskog plana
proračuna i vlastite djelatnosti, kontrolira racionalno i svrsishodno
korištenje sredstava osiguranih u proračunu, kontrolira i likvidira
knjigovodstvene isprave, provodi kunska i devizna plaćanja, obračunava plaće,
naknade i ostala primanja, vodi glavnu kunsku i deviznu blagajnu, prati i
primjenjuje zakonske i druge propise, te obavlja i ostale financijske i
računovodstvene poslove.

10.3.
Odjel općih poslova i nabave

Članak 51.

Odjel općih poslova i nabave obavlja
poslove jedinstvene nabave roba, usluga i radova, poslove sigurnosti, zaštite,
obrane, organizira i vodi godišnji popis (inventuru), obavlja poslove
vratarnice, vodi jedinstveni urudžbeni zapisnik i upisnik predmeta upravnog
postupka, obavlja ostale poslove uredskog poslovanja u jedinstvenoj pisarnici,
poslove prijama, dostave, otpreme, poslove prijevoza, kontrole ispravnosti i
održavanje vozila Zavoda, sve poslove distribucije, vodi skladište potrošnog
materijala, obavlja poslove organizacije i nadziranja popravaka i radova,
opremanje prostorija Zavoda, održavanje i preseljenje sredstava i opreme
Zavoda, održavanje i grijanje prostorija.

11. USTROJSTVENA JEDINICA - PRIVREMENI
POSLOVI I POSLOVI POVEĆANOG OPSEGA IZ DJELOKRUGA ZAVODA

Članak
52.

Ustrojstvena
jedinica - privremeni poslovi i poslovi pove­ćanog opsega iz djelokruga Zavoda
obavlja sljedeće stručne poslove: Popis stanovništva, kućanstava i stanova i
druga opsežnija statistička istraživanja, koja se uređuju posebnim zakonom ili
Programom statističkih istraživanja Republike Hrvatske, za koje su osigurana
sredstva i posebnom odlukom Vlade Republike Hrvatske odobren okvirni broj državnih
službenika i namještenika na određeno vrijeme.

IV. UPRAVLJANJE ZAVODOM

Članak
53.

Radom
Zavoda upravlja ravnatelj.

Zamjenik
ravnatelja zamjenjuje ravnatelja u slučaju njegovog izbivanja ili
spriječenosti, te obavlja i druge poslove koje mu povjeri ravnatelj.

Pomoćnici
ravnatelja upravljaju radom sektora, te obavljaju i druge poslove koje im
povjeri ravnatelj.

Radom Kabineta ravnatelja upravlja tajnik
Kabineta.

Radom
odjela upravljaju načelnici.

Radom
odsjeka i pododsjeka upravljaju voditelji.

Članak
54.

Ravnatelj
Zavoda odgovoran je za svoj rad izravno Vladi Republike Hrvatske.

Zamjenik
ravnatelja odgovoran je za svoj rad ravnatelju.

Pomoćnici
ravnatelja za svoj su rad odgovorni ravnatelju.

Tajnik
Kabineta ravnatelja odgovoran je za svoj rad ravnatelju.

Načelnici
odjela za svoj rad odgovaraju ravnatelju i nadležnom pomoćniku ravnatelja.

Načelnici
samostalnih odjela za svoj rad odgovaraju ravnatelju.

Voditelji
odsjeka i voditelji pododsjeka za svoj rad odgovaraju ravnatelju, nadležnom
pomoćniku ravnatelja i nadležnom načelniku odjela.

Ovlasti
i odgovornosti državnih službenika iz ovog članka te ostalih državnih službenika
i namještenika pobliže će se utvrditi Pravilnikom o unutarnjem redu Zavoda.

Članak
55.

Stručno
i savjetodavno tijelo ravnatelja je Stručni kolegij.

V.
SLUŽBENICI I NAMJEŠTENICI ZAVODA

Članak
56.

Poslove
iz djelokruga Zavoda, ovisno o vrsti, složenosti, stručnoj spremi i drugim
uvjetima obavljaju službenici i na­mještenici, raspoređeni na radna mjesta.

Okvirni
broj državnih službenika i namještenika na neod­ređeno vrijeme potrebnih za
obavljanje poslova iz djelokruga Zavoda prikazan je u tablici koja je sastavni
dio ove Uredbe, a ne objavljuje se u »Narodnim novinama«.

Okvirni
broj državnih službenika i namještenika na određeno vrijeme potrebnih za
obavljanje poslova iz djelokruga Zavoda, koji se odnose na Popis stanovništva,
kućanstava i stanova 2001. i druga opsežnija statistička istraživanja, koja se
uređuju posebnim zakonom i Programom statističkih istraživanja Republike
Hrvatske, za koje su osigurana sredstva, prikazat će se u tablici koja je
sastavni dio ove Uredbe, a ne objavljuje se u »Narodnim novinama«.

Okvirni
broj državni službenika i namještenika na određeno vrijeme u slučaju iz stavka
3. ovoga članka određuje Vlada Republike Hrvatske posebnom odlukom.

VI. SURADNJA I NAČIN PLANIRANJA POSLOVA

Članak
57.

Zavod
surađuje s drugim tijelima državne uprave i s pravnim osobama koje imaju javne
ovlasti u vezi s ostvarivanjem stručnih i upravnih poslova iz djelokruga
Zavoda.

Zavod
surađuje sa stručnim, znanstvenim i drugim ustanovama i institucijama i s
fizičkim osobama radi rješavanja pojedinih stručnih pitanja iz djelokruga
Zavoda.

Zavod
surađuje i posebnu brigu posvećuje radu Hrvatskoga statističkog društva.

Zavod provodi, potiče i promiče
međunarodnu suradnju.

Članak
58.

Radi
rasprave o pojedinim pitanjima iz djelokruga Zavoda, utvrđivanja nacrta
propisa, davanja stručnih mišljenja i prijedloga o značajnim pitanjima iz
djelokruga Zavoda, rada na projektima, ravnatelj može osnivati stručne savjete
i radne grupe.

Aktom
o osnivanju utvrđuje se djelokrug, način rada kao i voditelji stručnog savjeta
i radne grupe.

Članak
59.

Poslovi
Zavoda obavljaju se na temelju zakona i Programa statističkih istraživanja
Republike Hrvatske.

VII. PRIJELAZNE I ZAVRŠNE ODREDBE

Članak
60.

Pitanja
od značenja za rad Zavoda koja nisu uređena Zakonom, Uredbom o načelima za
unutarnje ustrojstvo tijela državne uprave i ovom Uredbom, uredit će se
Pravilnikom o unutarnjem redu Zavoda.

Pravilnikom
iz stavka 1. ovog članka utvrdit će se radna mjesta u Zavodu, opis poslova koji
se obavljaju na radnim mjestima, stručni i drugi uvjeti za raspored na radna
mjesta, broj službenika i namještenika, te druga pitanja od značenja za rad
Zavoda, sukladno zakonu.

Pravilnik
o unutarnjem redu Zavoda donijet će ravnatelj Državnog zavoda za statistiku, uz
prethodnu suglasnost ministarstva nadležnog za poslove opće uprave, u roku od
60 dana, od dana stupanja na snagu ove Uredbe.

Članak
61.

Danom
stupanja na snagu ove Uredbe prestaje važiti Uredba o unutarnjem ustrojstvu Državnog
zavoda za statistiku (»Narodne novine«, broj 72/2000).

Članak
62.

Ova
Uredba stupa na snagu danom objave u »Narodnim novinama«.

Klasa: 023-03/01-01/15

Urbroj: 5030115-01-1

Zagreb,
26. srpnja 2001.

Potpredsjednica
**Željka Antunović,** v. r.

Uredba, NN 70/2001-1209